Ondersoek na afsetting by Darling nog dié maand afgehandelŉ Herrie woed oor die plaas Colenso wat die departement aanvanklik aan Ivan Cloete toegeken het en daarna aan ŉ MK-veteraan gegee het. (Argieffoto ter illustrasie: Kwanalu/Facebook) Die departement van landbou, grondhervorming en landelike ontwikkeling sê die ondersoek na ŉ opkomende bruin boer wat by Darling in die Wes-Kaap van sy plaas afgesit is, sal teen die einde van die maand afgehandel wees. ŉ Herrie woed oor die plaas Colenso wat die departement aanvanklik aan Ivan Cloete toegeken het en daarna aan ŉ MK-veteraan gegee het. Die DA het intussen die ondersoek verwelkom, maar sê dit moet deur ŉ onafhanklike liggaam gedoen word om die regverdigheid en deursigtigheid te verseker “wat die departement oënskynlik nie self in grondrestitusiesake kan verseker nie”. Reggie Ngcobo, woordvoerder van die departement, het opnuut bevestig dat Cloete ŉ 30 jaar lange huurooreenkoms vir die plaas Gelukwaarts in die Wes-Kaap het. Die plaas is in September 2018 ingevolge die strategie vir proaktiewe grondverkryging (Plas) bekom. Weens “omstandighede” is Cloete in 2019 van Gelukwaarts na Colenso verskuif. Maroela Media het vroeër berig Cloete het Gelukwaarts verlaat omdat hy vir sy lewe gevrees het. ŉ Ander boer het reeds op die plaas geboer toe dit aan hom toegeken is. “Die departement is bewus van ŉ onlangse poging om Cloete van Colenso af te sit en ŉ ondersoek is op 9 Februarie van stapel gestuur. ŉ Verslag word teen die einde van die maand verwag en gepaste stappe sal daarna gedoen word,” het Ngcobo gesê. Hy sê die departement het ŉ verpligting om Cloete van ŉ plaas te voorsien en te verseker sy regte word beskerm. Annette Steyn, die DA se woordvoerder oor landbou, vra nou dat die minister, Thoko Didiza, ŉ onafhanklike forensiese ondersoeker aanstel om die verloop van sake te ondersoek en ŉ verslag daaroor aan die parlementêre portefeuljekomitee voor te lê. “Die blote feit dat die departement Cloete se plaas aan ŉ MK-veteraan, wat reeds ŉ uiters suksesvolle sakeman is, toegeken het, is ŉ aanduiding dat die departement deurspek is met korrupsie en nie vertrou kan word met die regverdige proses wat nodig is vir grondherverdeling nie. Hy is dus nie in die posisie om die saak te ondersoek nie,” sê Steyn.